INNOHUB LITHUANIA VERSLO BENDRUOMENĖS VADOVO PASLAUGOS
TECHNINĖ SPECIFIKACIJA

I. PIRKIMO OBJEKTAS

1. VšĮ Inovacijų agentūra (toliau – Perkančioji organizacija) – Ekonomikos ir inovacijų ministerijos įsteigta viešoji įstaiga, atsakinga už Lietuvos inovacijų ekosistemą ir inovacijų ir eksporto skatinimą visuose verslo vystymo etapuose – nuo idėjų plėtojimo iki produktų pateikimo galutiniams vartotojams. Perkančiosios organizacijos klientai – kiekvienas, norintis pradėti ar auginti verslą, verslas, pasiryžęs eksportuoti arba plėsti klientų užsienyje ratą.
2. InnoHUB Lithuania – VšĮ Inovacijų agentūra vykdomas projektas, kuriuo siekiama padėti Lietuvos inovatyviems verslams, pažangių technologijų kūrėjams užmegzti ir plėtoti ryšius su partneriais Jungtinėse Amerikos Valstijose (toliau – JAV), o Lietuvos aukštųjų technologijų produktų ir paslaugų eksportuotojams – įsitvirtinti šioje strategiškai svarbioje rinkoje.
3. Tiekėjas – ūkio subjektas – fizinis asmuo, privatus juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė, su kuriuo Perkančioji organizacija sudaro sutartį. InnoHUB Lithuania verslo bendruomenės vadovas – fizinis asmuo techninėje specifikacijoje (toliau – TS) nustatyta tvarka teikiantis numatytas paslaugas.
4. Pirkimo objektas – InnoHUB Lithuania verslo bendruomenės vadovo paslaugos, teikiamos Lietuvos įmonėms, siekiančioms pradėti ar plėsti eksporto apimtis JAV rinkoje  (toliau – Paslaugos). Paslaugų aprašymas ir detalizacija pateikta II skyriuje.
5. Tikslinis klientas - juridinis asmuo, veikiantis aukštųjų (angl. High Tech) ir vidutiniškai aukštų (angl. Medium High Tech) technologijų srityje ar teikiantis daug žinių reikalaujančias paslaugas, pasirašęs arba siekiantis pasirašyti InnoHUB Lithuania narystės sutartį su Perkančiąja organizacija. Pagrindinė orientacija į pažangios gamybos, sveikatos technologijų ir biotechnologijų bei informacinių ir ryšių technologijų sektorius.

II. PERKAMŲ PASLAUGŲ APIMTIS
6. Perkamos InnoHUB Lithuania verslo bendruomenės vadovo paslaugos apima šias veiklų grupes:
6.1. Konsultacijos potencialiems ir esamiems InnoHUB Lithuania nariams dėl pasirengimo eksportui į JAV
(veiklos orientacinis svoris – apie 15 procentų viso paslaugų teikėjo darbo laiko)
Paslaugų teikėjas teikia individualias konsultacijas potencialiems ir esamiems InnoHUB Lithuania nariams, skirtas pasirengimui eksporto pradžiai ir (ar) eksporto plėtrai JAV. Konsultacijos apima, bet neapsiriboja:
• įmonės pasirengimo JAV rinkai įvertinimą (įmonės verslo modelio, produkto tinkamumo, finansinių, žmogiškųjų ir organizacinių resursų analizę);
• artimiausių įmonės veiklos planų JAV rinkoje išgryninimą;
• tikslinių kontaktų identifikavimą (potencialūs klientai, partneriai, įėjimo į rinką ekspertai, industrijos ekspertai).
Konsultacijos teikiamos nuotoliniu arba kontaktiniu būdu pagal susitarimą su tiksliniais klientais.
Veikla siekiama pritraukti naujus, palaikyti nuolatinį ryšį su potencialiais ir esamais InnoHUB Lithuania nariais, nuolat stebėti jų įsitraukimo lygį ir aktyvinti dalyvavimą InnoHUB Lithuania veiklose. Paslaugų teikėjas turi identifikuoti įsitraukimo stoką bei teikti Inovacijų agentūrai pasiūlymus dėl bendruomenės aktyvinimo priemonių.
Siektinos reikšmės per kiekvieną 12 mėn. laikotarpį:
• ne mažiau kaip 20 InnoHUB Lithuania narių.

6.2. Tikslinių verslo kontaktų mezgimas ir tikslinių verslo susitikimų organizavimas InnoHUB Lithuania nariams JAV 
(veiklos orientacinis svoris – ne mažiau kaip 40 procentų viso paslaugų teikėjo darbo laiko)
6.2.1. Tikslinių kontaktų mezgimas JAV rinkoje. Tiksliniai kontaktai mezgami konkrečiam InnoHUB Lithuania nariui, siekiant atverti eksporto, partnerystės ar pardavimų galimybes. Užmegztu tiksliniu kontaktu laikomas toks kontaktas, su kuriuo InnoHUB Lithuania verslo bendruomenės vadovas užmezgė pirminį kontaktą ir susitarė dėl tolimesnių veiksmų.
6.2.2. Tikslinių susitikimų organizavimas JAV. Tikslinių susitikimų organizavimas InnoHUB Lithuania nariams, kurių metu Lietuvos įmonės turi galimybę pristatyti savo veiklą potencialiems JAV partneriams, klientams ar investuotojams. Tikslinis susitikimas organizuojamas nuotoliniu arba kontaktiniu būdu.
Siektinos reikšmės per kiekvieną 12 mėn. laikotarpį:
· ne mažiau kaip 10 aktyvių narių, kuriems ieškoma tikslinių kontaktų;
· ne mažiau kaip 50 užmegztų tikslinių kontaktų InnoHUB Lithuania nariams;
· ne mažiau kaip 10 suorganizuotų tikslinių susitikimų InnoHUB Lithuania nariams.

6.3. Innohub ekspertų tinklo palaikymas ir plėtra
(veiklos svoris – iki 10 procentų viso paslaugų teikėjo darbo laiko)
Paslaugų teikėjas turi palaikyti ir nuolat atnaujinti aktyvų, praktinę vertę kuriantį InnoHUB Lithuania ekspertų tinklą, skirtą narių pasirengimui ir veiklai JAV rinkoje. Ekspertų tinklas turi būti orientuotas į darbą su tiksliniais sektoriais ir apimti, bet neapsiriboti, šiomis sritimis:
• įėjimas į JAV rinką („go-to-market“);
• rinkodara, pardavimai ir verslo vystymas JAV;
• teisės, mokesčių ir kitos su verslo vystymu JAV susijusios sritys.
Ekspertai konsultacijas InnoHUB Lithuania nariams gali teikti gyvai JAV teritorijoje, arba nuotoliniu būdu, naudojantis internetinėmis skambučių platformomis, elektroniniu paštu ar kitomis iš anksto sutartomis komunikacijos priemonėmis. Konsultacijų laikas, dažnumas ir forma derinami abipusiu susitarimu tarp eksperto ir InnoHUB Lithuania nario, atsižvelgiant į įmonės poreikius ir eksperto galimybes.
Siektinos reikšmės per kiekvieną 12 mėn. laikotarpį:
· ne mažiau kaip 10 aktyviai paslaugas teikiančių ekspertų; 
· ne mažiau kaip 4 viešos ekspertinės sesijos internetinio seminaro ar kitu formatu.

6.4. Renginių organizavimas
(veiklos svoris – apie 15 procentų viso darbo laiko)
Paslaugų teikėjas organizuoja Lietuvos aukštųjų technologijų įmonių įsitinklinimo, verslo partnerysčių kūrimo ir JAV rinkos pažinimo renginius JAV. Tokių renginių tikslas – sudaryti sąlygas InnoHUB Lithuania nariams užmegzti tiesioginius ryšius su potencialiais JAV verslo partneriais, geriau suprasti JAV rinkos specifiką, verslo kultūrą ir įėjimo į rinką mechanizmus, inicijuoti tolimesnius tikslinius susitikimus, partnerystes ar pilotinius projektus.
Renginių metu Lietuvos įmonėms turi būti sudaryta galimybė susipažinti ir tiesiogiai bendrauti su tiksline Lietuvos diasporos JAV atstovų grupe, konkrečių JAV industrijų atstovais, galinčiais padėti užmegzti ryšius su potencialiais verslo partneriais ar klientais, JAV rinkos „go-to-market“ (GTM) specialistais, JAV investuotojais, rizikos kapitalo fondų ar verslo angelų atstovais.
Renginių turinys gali apimti:
• trumpus Lietuvos įmonių pristatymus (pitch sesijas);
• temines diskusijas ar paneles apie JAV rinkos specifiką;
• struktūruotas tinklaveikos sesijas (angl. curated networking);
• individualius ar mažų grupių susitikimus.
Renginiai gali būti organizuojami gyvai, nuotoliniu būdu arba mišriu formatu, atsižvelgiant į tikslines auditorijas ir planuojamas veiklas.
Siektinos reikšmės per kiekvieną 12 mėn. laikotarpį:
· ne mažiau kaip 2 įsitinklinimo renginiai.

6.5. Komunikacija ir viešinimas JAV
(veiklos svoris – iki 10 procentų viso darbo laiko)
Verslo bendruomenės vadovas turi užtikrinti nuolatinę komunikaciją apie InnoHUB Lithuania, Lietuvos verslo ir konkrečių InnoHUB narių pasiekimus JAV rinkoje, aktyviai dalyvauti partnerių ar kituose renginiuose ir proaktyviai siekti didinti InnoHUB Lithuania ir Lietuvos vardo žinomumą.
Siektinos reikšmės per kiekvieną 12 mėn. laikotarpį:
· ne mažiau kaip 4 InnoHUB Lithuania pristatymai renginiuose;
· ne mažiau kaip 6 publikacijos svetainėje https://innohublithuania.com/ ir InnoHUB Lithuania Linkedin paskyroje;
· ne mažiau kaip 250 naujų sekėjų InnoHUB Lithuania Linkedin paskyroje. 

6.6. Kitos veiklos pagal Perkančiosios organizacijos poreikius
(veiklos svoris – iki 10 procentų viso darbo laiko)

7. Apibendrinti siektini InnoHUB Lithuania verslo bendruomenės vadovo veiklos rezultatų rodikliai per kiekvieną 12 mėn. sutarties laikotarpį:
7.1. InnoHUB Lithuania narysčių skaičius – 20;
7.2. InnoHUB Lithuania aktyvių narių skaičius – 10;
7.3. InnoHUB Lithuania nariams užmegztų tikslinių kontaktų skaičius – 50;
7.4. InnoHUB Lithuania nariams suorganizuotų tikslinių susitikimų skaičius -10;
7.5. InnoHUB Lithuania ekspertinių sesijų skaičius – 4;
7.6. Innohub Lithuania suorganizuotų įsitinklinimo renginių skaičius – 2;
7.7. InnoHUB Lithuania pristatymų renginiuose skaičius – 4;
7.8. InnoHUB Lithuania komunikacijos turinio vnt.sk. – 6.

III. PASLAUGŲ TEIKIMO SĄLYGOS

8. Paslaugų teikimo trukmė – 12 mėnesių nuo sutarties sudarymo dienos su galimybe pratęsti du kartus po 12 mėnesių arba iki bus išnaudota maksimali Sutarties vertė, priklausomai nuo to, kuri aplinkybė įvyks anksčiau. Perkančioji organizacija neįsipareigoja išpirkti visos paslaugų sutarties apimties.
9. Paslaugos teikiamos pagal su InnoHUB Lithuania bendruomenės vadovu parengtą ir suderintą veiksmų planą. Paslaugų progresas stebimas ne rečiau kaip kartą per dvi savaites, o metinis veiklos vertinimas atliekamas kiekvienų kalendorinių metų pabaigoje, vertinant suteiktų paslaugų apimtį, kokybę ir klientų atsiliepimus.
10. Projekto sėkmė matuojama:
10.1. Rezultatų rodikliai:
- Užmegztų verslo kontaktų skaičius, vnt., ne mažiau kaip 50;
- Potencialių kontraktų suma, EUR, ne mažiau kaip 500 TEUR/m.
10.2. Klientų pasitenkinimo rodikliai:
- Pasitenkinimas gautomis paslaugomis, ne mažiau 4,6 (iš 5 galimų);
- NPS, ne mažiau 70 (iš 100 galimų).
10.3. Poveikio rodikliai (matuojama po 1 ir 2 metų po paslaugų suteikimo):
- Eksporto sandorių vertė, EUR;
- Eksporto apimčių į JAV rinką augimas, %.
11. Teikiant paslaugas būtina užtikrinti tamprų partnerystės ryšį su „Nordic Innovation House“ (partnerystės galiojimo metu) ir Team USA komanda, aktyviai juos puoselėti, dalyvaujant vieni kitų veiklose ar kuriant bendras iniciatyvas. Šios ir kitos inicijuotos partnerystės turi kurti abipusę vertę, t. y. prisidėti prie InnoHUB Lithuania veiklos, plėtros bei žinomumo, tapti aktyviu informacijos apie InnoHUB Lithuania veiklą dalinimosi kanalu, prisidėti prie InnoHUB Lithuania narių švietimo ar kitais būdais skatinti InnoHUB Lithuania plėtrą.
12. Paslaugos teikiamos nuotoliniu būdu ir vietoje. Kontaktinė paslaugų teikimo vieta - Silicio slėnis, Jungtinės Amerikos Valstijos. Partnerystė su „Nordic Innovation House“ užtikrina galimybę naudotis jų patalpomis tinklaveikai, susitikimams ir renginiams organizuoti adresu: 470 Ramona Street, Palo Alto, CA 94301. Perkančioji organizacija užtikrina reikiamas partnerystes ar sutartis, būtinas tinklaveikai vykdyti, jeigu partnerystė su „Nordic Innovation House“ nutrūks ar partnerystės sąlygos pasikeis. Esant pagrįstam Inovacijų agentūros arba InnoHUB Lithuania narių poreikiui ir skubiam atvejui, Paslaugų teikėjas privalo per ne ilgesnį kaip 24 valandų laikotarpį užtikrinti fizinį buvimą darbo vietoje.
13. Paslaugų teikėjas turi užtikrinti nenutrūkstamą paslaugų teikimą sutarties laikotarpiu ir aktyviai bendradarbiauti su Perkančiosios organizacijos paskirtais darbuotojais: Perkančiosios organizacijos nustatytais terminais teikti tarpinius rezultatus (mėnesio), atsižvelgti į Perkančiosios organizacijos pastabas gerinant paslaugų kokybę, sudarant Perkančiosios organizacijos darbuotojams sąlygas patikrinti teikiamų paslaugų faktą ir kokybę bei atlikti patikras. Atsiskaitymas vykdomas Paslaugų teikėjui teikiant užpildytą ir Perkančiosios organizacijos patvirtintą ataskaitą.
14. Paslaugų teikėjas turi būti pasiekiamas darbo valandomis (JAV laiku), užtikrinti kontaktinių duomenų aktualumą ir pasiekiamumą ir savalaikiai informuoti apie savo kontaktinės informacijos pasikeitimus.
15. Draudžiama organizuoti mokamus renginius, mokymus, teikti mokamas konsultacijas InnoHUB Lithuania patalpose (jeigu tokios būtų) arba „Nordic Innovation House“, ar kitaip siekti komercinės naudos sau iš InnoHUB Lithuania narių.

IV SKYRIUS
REIKALAVIMAI INNOHUB LITHUANIA BENDRUOMENĖS VADOVUI

16. Paslaugų teikėjas turi laisvai mokėti lietuvių ir anglų kalbas raštu ir žodžiu ne žemesniu kaip C1 lygiu, užtikrinant profesionalią ir sklandžią komunikaciją su Lietuvos ir JAV verslo bendruomene, partneriais ir institucijomis.
17. Paslaugų teikėjas turi turėti teisę teisėtai gyventi ir (ar) dirbti Jungtinėse Amerikos Valstijose (pvz., JAV pilietybę, nuolatinio gyventojo statusą, galiojančią vizą ar kitą teisėtą pagrindą), leidžiančią užtikrinti nenutrūkstamą paslaugų teikimą šios techninės specifikacijos nustatyta tvarka ir vietoje.
18. Paslaugų teikėjas turi turėti gerus organizacinius ir savarankiško darbo įgūdžius, gebėti savarankiškai planuoti, koordinuoti ir vykdyti veiklas, valdyti savo darbo laiką ir prioritetus, atsižvelgiant į InnoHUB Lithuania narių ir Perkančiosios organizacijos poreikius.
19. Paslaugų teikėjas turi pasižymėti gerais viešojo kalbėjimo ir pristatymo įgūdžiais, reikalingais pristatant InnoHUB Lithuania veiklą, jos narių technologinius ir verslo pajėgumus, taip pat dalyvaujant renginiuose, konferencijose ir verslo susitikimuose.
20. InnoHUB Lithuania bendruomenės vadovo kvalifikacijai keliami reikalavimai yra pateikti 4 priede.
VI SKYRIUS
BAIGIAMOSIOS NUOSTATOS

21. Perkančioji organizacija įsipareigoja Paslaugų teikėjui paskirti atsakingą darbuotoją, kuris konsultuotų visais paslaugų sutarties įvykdymo klausimais.
22. Paslaugų teikėjas privalo laikytis konfidencialumo, profesinės etikos ir interesų konflikto prevencijos principų, saugoti InnoHUB Lithuania narių ir Perkančiosios organizacijos komercinę, strateginę bei kitą neviešą informaciją.
23. Paslaugų teikėjas privalo nedelsiant informuoti Perkančiąją organizaciją apie bet kokias aplinkybes, galinčias turėti įtakos paslaugų teikimo nešališkumui, tęstinumui ar InnoHUB Lithuania reputacijai.
